KOMISIJOS REGLAMENTAS (EB) Nr. 811/2007
2007 m. liepos 11 d.
iš dalies keičiantis Reglamentą (EB) Nr. 917/2004, nustatantį išsamias Tarybos reglamento (EB) Nr. 797/2004 dėl priemonių, gerinančių bendras bitininkystės produktų gamybos ir pardavimo sąlygas, įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 26 d. Tarybos reglamentą (EB) Nr. 797/2004 dėl priemonių, gerinančių bendras bitininkystės produktų gamybos ir pardavimo sąlygas (1), ypač į jo 6 straipsnį,
kadangi:
(1)
Siekiant išvengti dviprasmybės, Komisijos reglamento (EB) Nr. 917/2004 (2) 2 straipsnio 3 dalyje reikėtų aiškiai nustatyti, kad bitininkystės programos priemonės turi būti visiškai įgyvendintos iki su jomis susijusių finansinių metų pabaigos.
(2)
Galimybė koreguoti kiekvienos priemonės finansavimą finansiniais metais tokiam koregavimui netaikant patvirtinimo procedūros, numatytos Reglamento (EB) Nr. 797/2004 5 straipsnyje, dabar yra apribota iki 20 % tokio finansavimo dydžio.
(3)
Ir valstybėms narėms, ir Komisijai tokia 20 % riba pasirodė pernelyg varžanti administraciniu požiūriu. Todėl reikėtų ją panaikinti.
(4)
Siekiant paprastumo, reikėtų lanksčiau pritaikyti bitininkystės programos priemones einamaisiais finansiniais metais, taip pašalinant kiekvienai valstybei narei skirto biudžeto perskirstymo pagal priemonių rūšis kliūtis.
(5)
Reikėtų numatyti, kad apie bitininkystės programos priemonių pritaikymus būtų pranešama Komisijai, jei apie kai kurias priemones nebuvo pranešta iš pradžių pateiktoje trejų metų programoje.
(6)
Todėl reikėtų atitinkamai iš dalies pakeisti Reglamentą (EB) Nr. 917/2004.
(7)
Šiame reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 917/2004 iš dalies keičiamas taip:
1)
2 straipsnis pakeičiamas taip:
a)
1 dalies antra pastraipa išbraukiama;
b)
3 dalies pirmas sakinys pakeičiamas taip:
„Bitininkystės programos priemonės, nustatomos kiekvieniems trejų metų laikotarpio metams, turi būti visiškai įgyvendintos iki su jomis susijusių finansinių metų pabaigos.“;
2)
6 straipsnis pakeičiamas taip:
„6 straipsnis
Bitininkystės programos priemonės gali būti pritaikytos einamaisiais finansiniais metais su sąlyga, kad jos atitiktų Reglamento (EB) Nr. 797/2004 2 straipsnio nuostatas. Kiekvienos minėtos priemonės finansavimas gali būti pakoreguotas, jei neviršijama didžiausia metams nustatyta suma, o Bendrijos bitininkystės programai skirtas finansavimas neviršija 50 % susijusios valstybės narės patirtų išlaidų.
Atitinkama valstybė narė praneša Komisijai apie bet kokį priemonių pritaikymo projektą einamaisiais finansiniais, metais kaip numatyta pirmoje pastraipoje, jei priemonė nebuvo numatyta iš pradžių ir apie ją nebuvo pranešta trejų metų programoje. Jei Komisija neprieštarauja, planuojamas pritaikymas taikomas antrojo mėnesio po minėtojo pranešimo pirmąją dieną.
Ne vėliau kaip per du mėnesius pasibaigus kiekvieniems finansiniams metams valstybės narės Komisijai pateikia išlaidų, suskirstytų pagal priemonių rūšis, ataskaitą.“;
3)
7 straipsnis išbraukiamas.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 11 d.